Τομ Μπάρακ

Ο Τομ Μπάρακ (, γενν. 28 Απριλίου 1947) είναι Αμερικανός επιχειρηματίας, δικηγόρος, πολιτικός και διπλωμάτης, που υπηρετεί σήμερα ως πρέσβης των ΗΠΑ στην Τουρκία.

Από τη μία πλευρά, ο παππούς και οι γιαγιά του Μπάρακ ήταν Χριστιανοί του Λιβάνου, που μετανάστευσαν από την πόλη Ζάχλε στις ΗΠΑ το 1900. Ο Μπάρακ μεγάλωσε στο Κάλβερ Σίτι (Καλιφόρνια), όπου ο πατέρας του ήταν μανάβης και η μητέρα του γραμματέας. Το 1972 πήρε πτυχίο από τη Νομική Σχολή του Πανεπιστημίου του Σαν Ντιέγκο. Η πρώτη του εργασία ήταν στη δικηγορική εταιρεία του Χέρμπερτ Κάλμπαχ, πελάτης της οποίας ήταν ο τότε Πρόεδρος των ΗΠΑ Ρίτσαρντ Νίξον. Το 1972 η εταιρεία τον έστειλε στη Σαουδική Αραβία, όπου σύντομα γνωρίστηκε παίζοντας σκουός με έναν Σαουδάραβα πρίγκιπα. Βρήκε έτσι εύκολα άλλη εργασία στη χώρα. Το 1982 ο Μπάρακ επέστρεψε στις ΗΠΑ, όπου χάρη στη σύνδεσή του με το Ρεπουμπλικανικό Κόμμα από την εποχή του Νίξον, διορίσθηκε αναπληρωτής υφυπουργός Εσωτερικών επί προεδρίας Ρόναλντ Ρήγκαν.

Από το 1985 ο Μπάρακ στράφηκε προς τις επιχειρήσεις και τον κτηματομεσιτικό κλάδο, όπου γνώρισε για πρώτη φορά τον Ντόναλντ Τραμπ, όταν τού πώλησε το 20% της αλυσίδας καταστημάτων Alexanders. Από τότε οι δύο ανδρες συνδέθηκαν με στενή φιλία, με τον Μπάρακ να φθάνει να εκπροσωπεί τον Τραμπ σε ειδησεογραφικές εκπομπές και να συγκεντρώνει χρήματα για τις προεκλογικές εκστρατείες του. Το 1990 ο Μπάρακ ίδρυσε την εταιρεία ιδιοκτησίας ακινήτων Colony Capital, τη σημερινή DigitalBridge. Χάρη σε αυτή και το κέρδος 50% που απεκόμισε την πρώτη διετία της, έφθασε στο μέγιστο του πλούτου του, όταν διαχειριζόταν ένα «πορτφόλιο» 25 δισεκ. δολαρίων, μεταξύ των οποίων μια αλυσίδα ξενοδοχείων στην Ασία και το Neverland Valley Ranch του «σούπερ-σταρ» Μάικλ Τζάκσον.

Μετά την παγκόσμια οικονομική ύφεση του 2008 η θυγατρική Colony American Homes επικρίθηκε για απάνθρωπη συμπεριφορά προς ενοικιαστές, καθώς αύξησε τα ενοίκια, έκανε μαζικές εξώσεις και άφησε ασυντήρητα πολλά ακίνητα.

Τον Ιούλιο του 2017, σε κατάθεση σε ερευνητή του Στέιτ Ντιπάρτμεντ για το εάν ως μελλοντικός πρέσβης ο Μπάρακ θα αποτελούσε απειλή για τα εθνικά συμφέροντα των ΗΠΑ, ο Μπάρακ δεν παρέσχε τα ονόματα των 4 Αράβων που για λογαριασμό της κυβερνήσεως των Ηνωμένων Αραβικών Εμιράτων τού ανέθεσαν να επηρεάσει την εκστρατεία του Τραμπ. Ανέφερε μόνο τα ονόματα των Αλ Ουαλίντ μπιν Ταλάλ Αλ Σαούντ, Νάτσο Φιγουέρας και Ροβέρτο Ερνάντες Ραμίρες.

Συναφώς, στις 20 Ιουλίου 2021 ο Μπάρακ και ο προστατευόμενός του στις επιχειρήσεις Μάθιου Γκράιμς (Matthew Grimes) κατηγορήθηκαν και παραπέμφθηκαν σε δίκη ως πράκτορες που εργάζονταν για λογαριασμό ξένης δυνάμεως, παρεμποδίζοντας τη δικαιοσύνη και ψευδόμενοι προς τις αρχές. Ο Μπάρακ τέθηκε υπό κράτηση επί δύο ημέρες, προτού απελευθερωθεί με εγγύηση και την καταβολή 5 εκατομμυρίων δολαρίων σε μετρητά. Το κατηγορητήριο διευρύνθηκε τον Μάιο του 2022 με ισχυρισμούς ότι ο Μπάρακ ζήτησε επενδύσεις προς όφελός του εκατοντάδων εκατομμυρίων δολαρίων από τα Ηνωμένα Αραβικά Εμιράτα ενώ ασκούσε παράνομα επιρροή υπέρ των Εμιράτων στη διοίκηση της πρώτης προεδρίας του Τραμπ.

Στις 4 Νοεμβρίου 2022 οι Μπάρακ και Γκράιμς αθωώθηκαν.

Τον Δεκέμβριο του 2024 ο Τραμπ όρισε τον Μπάρακ ως τον νέο πρέσβη των ΗΠΑ στην Τουρκία. Η υποψηφιότητά του εγκρίθηκε από τη Γερουσία των ΗΠΑ με ψήφους 60-36 στις 29 Απριλίου 2025 και ο Μπάρακ παρέδωσε τα διαπιστευτήριά του στον Τούρκο Πρόεδρο στις 14 Μαΐου, διαδεχόμενος στη θέση του πρέσβεως τον Τζεφ Φλέικ. Σχεδόν αμέσως, στις 23 Μαΐου, ο Μπάρακ επιλέχθηκε από τον Τραμπ ως Ειδικός Απεσταλμένος των ΗΠΑ για τη Συρία. Μεσολάβησε επιτυχώς για την ανακωχή του Ιουλίου 2025 ανάμεσα στο Ισραήλ και τη Συρία για τις συγκρούσεις στη νότια Συρία, κάνοντας έκκληση σε Δρούζους, Βεδουίνους και ακραίες σουνιτικές ομάδες να αφοπλισθούν, και προάγοντας μια ενωμένη συριακή ταυτότητα με υποστήριξη κατά περιοχές από την Τουρκία και την Ιορδανία.

 Προσωπική ζωή 
Ο Τομ Μπάρακ είναι πατέρας 6 παιδιών, αν και ο μόνος γάμος του που αναφέρεται είναι ένας σύντομος με τη Rachelle Roxborough, που διάρκεσε από το 2014 έως το 2016.

Παραπομπές

Κατηγορία:Αμερικανοί επιχειρηματίες
Κατηγορία:Πρέσβεις των Ηνωμένων Πολιτειών
Κατηγορία:Πρέσβεις στην Τουρκία
Κατηγορία:Αμερικανοί δικηγόροι
Κατηγορία:Πολιτικοί του Ρεπουμπλικανικού Κόμματος (ΗΠΑ)
Κατηγορία:Αμερικανοί Ρωμαιοκαθολικοί